Når man kigger på John Mikkelsen fra Nørresundby, er navnet nok ikke det første, man tænker på. Han er mørkhåret og har rødder i Irak. Hans søster valgte at lave familiens efternavn om til Mikkelsen, da de kom til Danmark, for at gøre det nemmere for ham og resten af familien at integrere sig i det danske samfund. Og dansk, det er John Mikkelsen, hvis han selv skal sige det. - Jeg har aldrig følt mig mindre dansk end mine danske venner, fortæller han. Kigger man på John Mikkelsens papirer, skiller han sig dog ud fra sine venner. Her står han nemlig ikke registreret som dansker. John Mikkelsen kom til Danmark fra Irak som ni-årig og har ikke dansk statsborgerskab eller permanent opholdstilladelse. Nu vil regeringen lave reglerne om, så folk som John har bedre chancer for at opnå permanent ophold i Danmark. Skift i uddannelse skal nemlig ikke længere kunne ligge til grund for et afslag. Søgte som 18-årig Som 18- årig søgte John Mikkelsen permanent opholdstilladelse, men på grund af de daværende regler fik han afslag, fordi han ikke kunne opfylde kravet om fuld beskæftigelse, og fordi han havde skiftet uddannelse. Han valgte at følge sine drøm om at blive tømrer frem for at arbejde fuldtid eller tage en gymnasial uddannelse. John Mikkelsen var ledig i den periode, han søgte læreplads, og han tog derfor en mekanikeruddannelse i stedet for. Som reglerne er nu, kan et skift i uddannelse resultere i et afslag på permanent ophold i Danmark, men det vil regeringen lave om på. Kunne have gjort det lettere for John Ifølge John Mikkelsen kunne de ændringer i lovgivningen, som regeringen vil lave nu, have haft afgørende betydning for hans sag. - Hvis de ændringer blev lavet dengang jeg var under uddannelse, ville jeg have haft permanent opholdstilladelse og kunne søge om statsborgerskab i dag. Det ville have gjort  det meget lettere for mig, siger John Mikkelsen. For integrationsminister Mattias Tesfaye fra Socialdemokratiet er der en helt særlig grund til, at reglen om fuld beskæftigelse er til. - Vi har den her regel for at sige, at du ikke skal ligge hjemme på sofaen. Men vi må også bare erkende, at mange unge i dag skifter mellem uddannelser. Det er helt normalt, og det skal vi ikke gøre til et problem. Heller ikke for unge, der ikke har dansk pas, udtaler Mattias Tesfaye til TV 2. For John Mikkelsen virker den regel uretfærdig, og han er glad for, at der kommer en ændring. - Som ung 18-årig kan man ikke altid være sikker på, hvilken uddannelse man vil have, så det er uretfærdigt, at man kan blive straffet så hårdt for bare at være en normal teenager, siger John Mikkelsen. Frygter at blive smidt ud John lever i dag med en frygt for at blive smidt ud af det eneste land, som han føler sig hjemme i. - Jeg føler, at jeg går på glas hele tiden. For hvis jeg træder det mindste ved siden af, kan jeg risikere, at det kan påvirke min ansøgning om permanent opholdstilladelse, siger John Mikkelsen. Kan først søge om syv år John Mikkelsen kan først søge om permanent opholdstilladelse efter syv år, da han skal have været i fuldtidsarbejde i 3,5 år. Da han lige nu er under uddannelse som bygningskonstruktør, opfylder han ikke kravene. John har tidligere arbejdet som håndværker, men på grund af ledigheden som oftest kan følge med jobbet, opfyldte han heller ikke kravene på daværende tidspunkt. - Da jeg arbejdede som håndværker var der tit tider, hvor jeg ikke kunne få arbejde - specielt om vinteren - og det har haft påvirkning på min ansøgning om permanent opholdstilladelse, siger John Mikkelsen, der håber, at han en dag får papir på sin danskhed.

Opsummering:
Regeringen vil ændre reglerne for permanent opholdstilladelse for unge under 19 år. Det ville have haft stor betydning for 29-årige John Mikkelsen, som har fået afvist sin ansøgning om permanent opholdstilladelse to gange.